謝并帥王仲儀端明惠葡萄酒
作者：韓琦
朝代：宋

paragraphs: 并門昔歲叨擁旄，公厨酒熟醺葡萄。
公時帥謂輒馳獻，助臨軍享投芳醪。
辱公詩答極愛重，氣骨雄健凌風騷。
公今大鹵盛開府，我得鄉守均疲勞。
却煩新釀遠相遺，故人義比丘山高。
衰翁拜賜喜自酌，持杯有感生鬰陶。
憶昨朔邊被朝寄，亭燧滅警兵鋒韜。
時平會數景物好，齒髮未老胸襟豪。
當筵引滿角勝負，金船灧溢翻紅濤。
間折圓荷代舉酌，坐客駭去如奔逃。
我乘餘勇興尚逸，直欲拍浮騰巨艘。
此來病質極枯瘠，兩目眵淚顛無毛。
較前飲量復何有，十分耗謝餘釐毫。
復嬰風眩戒食味，饞口絕望霑珍螯。
雖然公醞敢輕用，留吞藥劑傾甘膏。
縱逢嘉客衒公貺，三爵已命緘封牢。
錦堂風和弄弱柳，螺榭日暖烘夭桃。
茲辰慶我重加惠，勉與父老同春遨。